《遂初卷》
明代·钟芳

有客叩我门，求题遂初卷。卷中点点灿珠玑，黎侯惠泽光琬琰。

咄嗟蛮獠千百群，潜伏菅茅舞鳅鳣。中间恶少善还多，岂必根株尽屠剪。

雪霜凛凛藏春意，欲把雕椎同惠鲜。俄然利口眩黑白，危机触处皆坑阱。

我思往事伤我心，安得雌黄话深浅。而今论定天日开，作歌拟配襄阳岘。

作者简介：（ ?—1544）明广东崖州人，改籍琼山，字仲实。正德三年进士。嘉靖中累官至户部右侍郎。有《皇极经世图赞》、《续古今纪要》、《崖志略》、《钟筠溪家藏集》。